CJ het breinskade opgedoenCJ Kotze voordat hy in die hospitaal beland het. Foto: Verskaf CJ Kotze, die sesjarige seun van Randfontein wat op Nuwejaarsdag op ŉ glybaan inmekaargesak het, het ligte breinskade opgedoen. Amor Schoeman, woordvoerder van die Child Medi Organisasie wat die Kotze-gesin bystaan, het aan Maroela Media gesê ŉ breinskandering is Donderdag gedoen wat aandui CJ het ligte breinskade opgedoen. Die breinskade is veroorsaak deur die etlike minute wat CJ sonder suurstof was nadat hy inmekaargesak het. Dokters het ook ŉ hartritme-steuring by hom waargeneem. Maroela Media het vroeër berig CJ het Sondag saam met sy ouers, Jan (29) en Charlene (26), by familie in Kempton Park gekuier waar die kinders heerlik op ŉ glybaan baljaar het. CJ het skielik inmekaargesak en sy bewussyn verloor. Hy is na die Arwyp- mediese sentrum in Kempton Park gejaag, maar was by sy aankoms by die hospitaal tegnies gesproke dood. Schoeman het vroeër gesê CJ het nie asemgehaal nie en het geen hartklop gehad nie. Nadat dokters ongeveer 15 minute lank gespook het om hom te resussiteer het hulle weer sy hart aan die gang gekry. Daar is later vasgestel dat CJ ŉ hartaanval gehad het. “CJ is nog steeds in die waakeenheid van die hospitaal, maar hy word nie meer in ŉ geïnduseerde koma gehou nie. Met tye word hy wakker, maar hy is baie moeg en val dan net weer in ŉ diep slaap,” het Schoeman gesê. “Hy is ook af van die ventilator af, maar met tye plaas hulle hom weer terug op die masjien.” Volgens Schoeman is die organisasie dankbaar dat genoeg geld ingesamel kon word om die nodige skanderings te laat doen, maar is die familie se finansiële bekommernisse nog lank nie verby nie. “Die gesin se mediese fonds betaal net vir drie dae in die waakeenheid en CJ is nou al langer as drie dae daar. Daar is ook nog geen aanduiding dat hy binnekort na ŉ algemene saal geskuif sal word nie, omdat hy eers stabiel genoeg moet wees voordat die dokters sal oorweeg om hom uit die waakeenheid te skuif. Die fondsinsameling gaan steeds voort om vir die waakeenheidkoste te betaal.” Schoeman het vroeër gesê dit is nie moontlik vir CJ om nou na ŉ staatshospitaal oorgeplaas te word nie omdat daar nie tans vir hom ŉ bed beskikbaar is nie en hy te siek is om nou geskuif te word. Child Medi Organisasie is ŉ geregistreerde nie-winsgewende organisasie wat die Kotze-gesin bystaan met die fondsinsameling. Besoek hul Facebook-blad of webtuiste vir meer inligting.